Diari Oficial de la Generalitat Valenciana


Sumari del DOGV 9908, del 05-08-2024 (2024/8109)

ORDE 17/2024, de 31 de juliol, de la Conselleria d’Educació, Cultura, Universitats i Ocupació, de modificació de l’Orde 19/2020, d’1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9908

Data del DOGV
:   05-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8109

CVE
:   JNQN-P-3707-8989

Data del document
:   31-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * investigació científica

PREÀMBUL

L’Orde 19/2020, d’1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana, es va aprovar fa ja més de tres anys. En este període de temps, la gestió i la tramitació de tres convocatòries de subvencions dutes a terme a l’empara d’esta orde han proporcionat una experiència que ha posat en relleu la necessitat d’implementar ajustos i millores en diferents aspectes de la regulació de les disposicions generals i específiques d’algunes de les subvencions, les bases reguladores de les quals es van establir en esta orde.

Així, en les subvencions a grups d’investigació consolidats i emergents, tenint en compte que es tracta d’ajudes de caràcter plurianual, s’ha posat de manifest la necessitat que els gastos en què hagen d’incórrer els grups per al desenvolupament de les activitats objecte de finançament es puguen fer al llarg de tot el període d’execució de la subvenció per a poder respondre a les necessitats temporals que comporta complir els objectius, donada la dificultat manifesta per a poder determinar, a priori, l’execució temporal dels gastos.

En este sentit, en les subvencions del subprograma per a la consolidació i l’enfortiment de projectes i grups d’I+D+i, s’ha fet palesa la necessitat de simplificar els requisits que se sol·liciten per a acreditar el nivell d’excel·lència que es requerix per a ser membre dels diferents tipus de grups d’investigació, per la qual cosa es considera convenient substituir els que, fins ara, figuraven en l’Orde 19/2020 per uns altres que, acreditant el mateix nivell d’excel·lència, faciliten que els sol·licitants els presenten, així com que l’òrgan concedent verifique que es complixen i, per tant, simplifiquen i agilitzen la tramitació.

S’introduïxen, a més, mesures per a aconseguir una internacionalització major de les actuacions que es financen amb les subvencions per a organitzar i difondre congressos, jornades i reunions de caràcter internacional, i, amb caràcter general, s’introduïxen altres canvis i ajustos menys importants, però que comporten una millora en la concreció i en la definició de diferents apartats de les bases reguladores.

D’altra banda, en el transcurs de la vigència de l’Orde 19/2020, d’1 d’octubre, s’han produït canvis normatius i s’han aprovat, tant en l’àmbit europeu com estatal i autonòmic, noves estratègies de ciència, tecnologia i innovació. Entre els canvis normatius, cal ressaltar l’aprovació de la Llei 17/2022, de 5 de setembre, per la qual es modifica la Llei 14/2011, d’1 de juny, de la ciència, la tecnologia i la innovació, sobre la base de la qual es modifica l’orde per a ampliar l’objecte de la subvenció en les ajudes que financen la contractació temporal de personal investigador predoctoral i en fase postdoctoral, perquè es financen, a més, els gastos d’indemnització per la finalització del contracte que es preveuen en la llei esmentada. També s’introduïxen noves causes d’interrupció dels contractes objecte de la subvenció, que no s’arreplegaven anteriorment i que es preveuen en esta llei.

Esta orde s’adequa als principis de bona regulació que s’establixen en l’article 129.1 de la Llei 39/2015, d’1 d’octubre, del procediment administratiu comú de les administracions públiques. L’adequació als principis de necessitat i eficàcia està justificada perquè esta orde dona compliment al mandat que establix la Llei 2/2009, de 14 d’abril, de coordinació del sistema valencià d’investigació científica i desenvolupament tecnològic, de crear les condicions adequades que permeten aconseguir objectius nous i ambiciosos en investigació que contribuïsquen al progrés científic, industrial, econòmic i social de la Comunitat Valenciana. Seguint el principi de proporcionalitat, es considera que és l’instrument normatiu adequat per a proporcionar un marc jurídic comú a les diferents convocatòries que, per a la concessió de subvencions, es dicten en el marc del Programa d’I+D+i. El principi de seguretat jurídica queda garantit per l’adequació i la coherència a la normativa vigent en matèria de subvencions i a la resta de l’ordenament jurídic. S’ha aplicat el principi d’eficiència optimitzant els mitjans necessaris. Finalment, i en aplicació del principi de transparència, esta orde s’ha sotmés als tràmits de consulta i informació pública que es preveuen en l’article 133 de la Llei 39/2015, i en els articles 14 i 15 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana. Així mateix, estan definits clarament els seus objectius i la justificació.

Per tot això, d’acord amb el que s’establix en l’article 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; d’acord amb la proposta del director general de Ciència i Investigació, una vegada l’Advocacia de la Generalitat i la Intervenció Delegada han emés l’informe, i en virtut de les facultats que em conferix l’article 160.2.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

ORDENE

*Article únic. Modificació d’articles*

Es modifiquen els articles 8, 16, 21, 22, 25, 27, 34, 37, 40, 42, 48, 49, 68, 72, 73, 75, 76, 77, 78,79, 81, 82, 83, 84, 85, 86, 87, 88, 89, 90, 91,95 i 97 de l’Orde 19/2020, d’1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana, que queden redactats segons l’annex.

DISPOSICIONS TRANSITÒRIES

*Única*

Esta modificació de l’Orde 19/2020, d’1 d’octubre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana, s’aplicarà als expedients que s’inicien a partir de l’endemà de publicar-se en el *Diari Oficial de la Generalitat Valenciana*. Als expedients que s’inicien amb anterioritat, se’ls aplicarà la normativa vigent en el moment de la convocatòria d’estos.

DISPOSICIONS FINALS

*Primera. Facultats de la persona titular de la direcció general competent en matèria de ciència i investigació*

Es faculta la persona titular de la direcció general competent en matèria de ciència i investigació a dictar totes les resolucions i instruccions que siguen necessàries per a aplicar i interpretar esta orde.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana.*

  

València, 31 de juliol de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.